CELEX: 32017D1255
Language: ro
Date: 2017-07-11 00:00:00
Title: Decizia de punere în aplicare (UE) 2017/1255 a Comisiei din 11 iulie 2017 privind un model de descriere a sistemelor și procedurilor naționale pentru admiterea organizațiilor ca membri și parteneri EURES (Text cu relevanță pentru SEE. )

12.7.2017   
            
            
               RO
            
            
               Jurnalul Oficial al Uniunii Europene
            
            
               L 179/18
            
         DECIZIA DE PUNERE ÎN APLICARE (UE) 2017/1255 A COMISIEI
   din 11 iulie 2017
   privind un model de descriere a sistemelor și procedurilor naționale pentru admiterea organizațiilor ca membri și parteneri EURES
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) 2016/589 al Parlamentului European și al Consiliului din 13 aprilie 2016 privind o rețea europeană de servicii de ocupare a forței de muncă (EURES), accesul lucrătorilor la servicii de mobilitate și integrarea mai bună a piețelor forței de muncă și de modificare a Regulamentelor (UE) nr. 492/2011 și (UE) nr. 1296/2013 (1), în special articolul 11 alineatul (8),
   după consultarea Comitetului EURES,
   întrucât:
   
               (1)
            
            
               Regulamentul (UE) 2016/589 stabilește, printre altele, principiile și criteriile de bază pentru admiterea membrilor și partenerilor EURES.
            
         
               (2)
            
            
               În conformitate cu articolul 11 alineatul (1) din Regulamentul (UE) 2016/589, fiecare stat membru ar trebui să instituie, cel târziu până la 13 mai 2018, un sistem de admitere a organizațiilor pentru a deveni membri și parteneri EURES, de monitorizare a activităților acestora și a conformării lor la legislația aplicabilă în aplicarea regulamentului respectiv și, în cazul în care este necesar, de revocare a admiterii acestora.
            
         
               (3)
            
            
               Organizațiile care sunt autorizate să participe ca membri și parteneri EURES în cursul unei perioade de tranziție, în conformitate cu articolul 40 din Regulamentul (UE) 2016/589, ar trebui, pentru a rămâne în cadrul rețelei EURES după expirarea perioadei în cauză, să depună cereri care vor fi tratate în cadrul acestor sisteme de admitere.
            
         
               (4)
            
            
               Serviciile publice de ocupare a forței de muncă desemnate în temeiul articolului 10 din Regulamentul (UE) 2016/589 nu sunt supuse sistemelor de admitere, dar ar trebui să îndeplinească obligațiile și să respecte criteriile prevăzute la articolul respectiv.
            
         
               (5)
            
            
               În conformitate cu articolul 11 alineatele (6) și (7) din Regulamentul (UE) 2016/589, statele membre, prin intermediul birourilor lor naționale de coordonare, trebuie să informeze Biroul european de coordonare în legătură cu sistemele lor de admitere, precum și cu cererile aprobate, respinse sau retrase, iar Biroul european de coordonare ar trebui să transmită aceste informații celorlalte birouri naționale de coordonare.
            
         
               (6)
            
            
               Un schimb de informații și o cooperare sistematice între statele membre pot contribui la îmbunătățirea calității conceperii sistemelor de admitere naționale și pot susține punerea lor în aplicare.
            
         
               (7)
            
            
               Pentru a asigura un schimb deschis de informații și învățarea reciprocă între statele membre, este necesar să se utilizeze un model comun pentru a descrie sistemele naționale de admitere și să se instituie un mecanism pentru schimbul de informații.
            
         
               (8)
            
            
               Este posibil ca modelul să trebuiască să fie adaptat în timp pentru a reflecta modificările de pe piața serviciilor de recrutare și alte evoluții. Prin urmare, este important să se instituie un model de guvernanță care să asigure consultarea și implicarea corespunzătoare a birourilor naționale de coordonare înainte de adoptarea unor modificări care trebuie aduse modelului,
            
         ADOPTĂ PREZENTA DECIZIE:
   Articolul 1
   Obiect
   Prezenta decizie stabilește modelul care trebuie utilizat de către statele membre pentru descrierea sistemelor lor de admitere a membrilor și partenerilor EURES, stabilite în temeiul articolului 11 alineatul (1) din Regulamentul (UE) 2016/589 (sistemele naționale de admitere), a procedurilor pentru modificarea modelului și a mecanismelor pentru schimbul de informații cu privire la sistemele de admitere cu alte state membre.
   Articolul 2
   Principii generale
   (1)   Statele membre fac schimb de informații cu privire la sistemele de admitere, în conformitate cu modelul comun menționat la articolul 6, și actualizează aceste informații de fiecare dată când acestea sunt modificate.
   (2)   În scopul funcționării sistemelor de admitere, fiecare stat membru asigură următoarele funcții:
   
               (a)
            
            
               prelucrarea și evaluarea cererilor de a deveni membri sau parteneri EURES;
            
         
               (b)
            
            
               luarea deciziilor privind aprobarea sau respingerea unor astfel de cereri și privind revocarea admiterilor;
            
         
               (c)
            
            
               tratarea și rezolvarea reclamațiilor privind deciziile menționate la litera (b) și punerea la dispoziție a unor căi de atac împotriva unor astfel de decizii;
            
         
               (d)
            
            
               monitorizarea respectării de către membrii și partenerii EURES a sistemului național de admitere și a obligațiilor prevăzute în Regulamentul (UE) 2016/589.
            
         (3)   Statele membre se asigură că solicitanții sunt informați în mod clar cu privire la modul în care cererile lor vor fi tratate, în special în ceea ce privește schimbul de informații cu alte state membre cu privire la deciziile privind admiterile, monitorizarea și revocările.
   Articolul 3
   Roluri și responsabilități ale birourilor naționale de coordonare
   Astfel cum se prevede la articolul 11 alineatul (6) din Regulamentul (UE) 2016/589, în statele lor membre, birourile naționale de coordonare sunt responsabile cu informarea Biroului european de coordonare cu privire la sistemul național de admitere și aplicarea acestuia, în special prin:
   
               (a)
            
            
               furnizarea de informații cu privire la sistemul național de admitere, inclusiv toate criteriile și cerințele aplicabile, prin prezentarea formularului modelului comun completat menționat la articolul 6 și, dacă este cazul, prin actualizarea acestuia;
            
         
               (b)
            
            
               informarea Biroului european de coordonare în legătură cu membrii și partenerii EURES admiși în conformitate cu sistemul național de admitere;
            
         
               (c)
            
            
               informarea Biroului european de coordonare cu privire la orice refuz de admitere pe motiv de neconformitate, în special cu punctul 1 din secțiunea 1 din anexa I la Regulamentul (UE) 2016/589;
            
         
               (d)
            
            
               informarea Biroului european de coordonare cu privire la orice revocare a admiterii membrilor și partenerilor EURES și la motivele acesteia.
            
         Articolul 4
   Roluri și responsabilități ale Biroului european de coordonare
   (1)   Biroul european de coordonare este responsabil pentru sprijinirea schimbului de informații între statele membre cu privire la sistemele naționale de admitere și funcționarea acestora, în special prin:
   
               (a)
            
            
               crearea și menținerea unei secțiuni dedicate pe extranetul portalului EURES pentru a pune la dispoziția birourilor naționale de coordonare:
               
                           (i)
                        
                        
                           modelul menționat la articolul 6 și orice informații conexe privind modul în care trebuie completat și depus;
                        
                     
                           (ii)
                        
                        
                           toate informațiile furnizate de birourile naționale de coordonare cu privire la sistemele de admitere și aplicarea acestora în conformitate cu Regulamentul (UE) 2016/589 și cu prezenta decizie, ținând cont de obligația Biroului european de coordonare de a transmite informații cu privire la cereri celorlalte birouri naționale de coordonare, în conformitate cu articolul 11 alineatul (6) și alineatul (7) din Regulamentul (UE) 2016/589;
                        
                     
                           (iii)
                        
                        
                           un spațiu de colaborare pentru a face schimb de informații cu privire la instituirea și funcționarea sistemelor naționale de admitere;
                        
                     
         
               (b)
            
            
               furnizarea oricăror alte instrumente, a formării și a sprijinului necesare pentru a facilita schimbul de informații și învățarea reciprocă cu privire la sistemele de admitere;
            
         
               (c)
            
            
               informarea în mod regulat a Grupului de coordonare cu privire la funcționarea schimbului de informații și, dacă este cazul, propunerea de modificări care trebuie aduse modelului și procedurilor.
            
         (2)   Biroul european de coordonare publică lista membrilor și partenerilor EURES pe portalul EURES de comun acord cu fiecare birou național de coordonare.
   Articolul 5
   Roluri și responsabilități ale Grupului de coordonare
   (1)   Grupul de coordonare monitorizează îndeaproape funcționarea sistemelor naționale de admitere și funcționează ca un for pentru schimbul de opinii și de bune practici în vederea îmbunătățirii funcționării sistemelor respective.
   (2)   Grupul de coordonare efectuează o dată pe an o revizuire a aplicării prezentei decizii, ceea ce va constitui contribuția Grupului de coordonare la rapoartele de activitate și de evaluare ex post ale Comisiei, în conformitate cu articolele 33 și 35 din Regulamentul (UE) 2016/589.
   (3)   În cazul în care secțiunea extranet menționată la articolul 4 alineatul (1) litera (a) sau orice informații și documente conexe trebuie să fie adaptate sau modificate, Biroul european de coordonare consultă Grupul de coordonare, înainte de adoptarea unei noi versiuni, în conformitate cu articolul 14 din Regulamentul (UE) 2016/589.
   Articolul 6
   Modelul
   (1)   Birourile naționale de coordonare utilizează o versiune electronică a modelului reprodus în anexă pentru descrierea sistemelor naționale de admitere, a criteriilor și a cerințelor aplicate, precum și a organismelor desemnate pentru funcționarea lor.
   (2)   De îndată ce a fost înființat un sistem național de admitere, modelul completat este transmis Biroului european de coordonare. De fiecare dată când apar modificări în ceea ce privește informațiile care au fost astfel prezentate, Biroul național de coordonare completează și transmite fără întârziere un model nou care conține informații actualizate.
   Articolul 7
   Intrarea în vigoare
   (1)   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
   (2)   Biroul european de coordonare pune la dispoziția birourilor naționale de coordonare versiunea electronică a modelului care figurează în anexă, orice modificări ulterioare aduse acestuia și orice alte documente de orientare relevante pe extranetul portalului EURES, până cel târziu la 1 decembrie 2017.
   
      Adoptată la Bruxelles, 11 iulie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 107, 22.4.2016, p. 1.
   
      ANEXĂ
      
         Modelul care trebuie utilizat de către birourile naționale de coordonare pentru a furniza informații cu privire la sistemele și procedurile naționale de admitere a organizațiilor ca membri și parteneri EURES
      
      Versiunea electronică a acestui model și orice versiuni consolidate și modificate ulterior ale acestuia vor fi puse la dispoziția birourilor naționale de coordonare pe extranetul portalului EURES.
      I.   TEMEI JURIDIC
      Trimitere la legislația, normele și reglementările naționale.
      II.   PROCEDURA DE SELECȚIE A MEMBRILOR ȘI PARTENERILOR EURES
      1.   Metodă
      
                  (a)
               
               
                  Descrieți metoda aleasă pentru selectarea membrilor și partenerilor EURES:
                  
                              (i)
                           
                           
                              Cerere de exprimare a interesului (deschisă sau orientată către anumite organizații. În cazul unui răspuns afirmativ, către care organizații și de ce?)
                           
                        
                              (ii)
                           
                           
                              Achiziții publice
                           
                        
                              (iii)
                           
                           
                              Invitații (în cazul unui răspuns afirmativ, către care organizații și de ce?)
                           
                        
                              (iv)
                           
                           
                              Altele
                           
                        
            
                  (b)
               
               
                  Explicați modul în care este asigurată publicitatea (de exemplu, notificările sunt publicate în format electronic?)
               
            2.   Prevenirea conflictelor de interese
      Explicați măsurile de prevenire a conflictelor de interese în temeiul articolului 2 alineatul (2) din prezenta decizie
      3.   Organizarea procesului de admitere până la decizie
      
                  (a)
               
               
                  Organism responsabil de tratarea și evaluarea cererilor
               
            
                  (b)
               
               
                  Funcțiile organismului
               
            4.   Procesul de decizie și informare a părților terțe
      
                  (a)
               
               
                  Organism responsabil de deciziile de aprobare/respingere pe baza evaluării cererilor
               
            
                  (b)
               
               
                  Funcțiile organismului
               
            
                  (c)
               
               
                  Timpul de așteptare între prezentarea cererii și comunicarea aprobării/respingerii solicitanților
               
            
                  (d)
               
               
                  Explicați modul în care solicitanții sunt informați cu privire la aprobarea/respingerea cererii lor
               
            
                  (e)
               
               
                  Explicați modul în care este tratată publicarea membrilor și partenerilor EURES selectați astfel încât să se asigure transparența
               
            5.   Garantarea respectării legii
      
                  (a)
               
               
                  Organism responsabil
               
            
                  (b)
               
               
                  Explicați modul în care sunt tratate plângerile legate de sistemele de admitere
               
            
                  (c)
               
               
                  Căi de atac disponibile după refuzarea admiterii
               
            6.   Perioada de admitere
      Admiterea este limitată în timp? Dacă da, pentru ce durată?
      7.   Procedura de readmisie
      Explicați procesul și calendarul
      8.   Taxe pentru procesarea cererii
      Există taxe care le sunt impuse solicitanților? În cazul unui răspuns afirmativ, cum sunt calculate aceste costuri?
      III.   CRITERII DE ADMITERE
      
                  1.
               
               
                  Aplicarea criteriilor minime menționate în anexa I la Regulamentul (UE) 2016/589.
               
            
                  2.
               
               
                  Criterii naționale posibile și motivele pentru care sunt considerate necesare în ceea ce privește obiectivele stabilite la articolul 11 alineatul (2) din Regulamentul (UE) 2016/589.
               
            IV.   MONITORIZAREA
      
                  1.
               
               
                  Organism/organisme responsabil(e)
               
            
                  2.
               
               
                  Metoda (bazată pe date, control și audit, controale prin sondaj etc.)
               
            
                  3.
               
               
                  Frecvența controalelor
               
            
                  4.
               
               
                  Tratarea plângerilor referitoare la funcționarea membrilor și partenerilor EURES
               
            
                  5.
               
               
                  Consecințele nerespectării cerințelor sistemului de admitere și a obligațiilor prevăzute în Regulamentul (UE) 2016/589
               
            V.   PROCEDURA DE REVOCARE A ADMITERII
      
                  1.
               
               
                  Organism responsabil
               
            
                  2.
               
               
                  Funcțiile organismului
               
            
                  3.
               
               
                  Explicați procedura și calendarul pentru tratarea cazurilor
               
            
                  4.
               
               
                  Căile de atac disponibile după revocare
               
            VI.   CRITERII PENTRU REVOCAREA ADMITERII
      Vă rugăm să enumerați criteriile naționale pentru revocarea admiterii.
      VII.   LISTA MEMBRILOR ȘI PARTENERILOR EURES
      Lista cu membrii și partenerii EURES se atașează la model atunci când acesta este prezentat Biroului european de coordonare și se actualizează permanent.